DELEGIRANA UREDBA KOMISIJE (EU) 2020/2013

z dne 21. avgusta 2020

o spremembi Uredbe (EU) 2019/1241 Evropskega parlamenta in Sveta glede tehničnih ukrepov za nekatere vrste pridnenega in pelagičnega ribolova v Severnem morju in jugozahodnih vodah

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (1) ter zlasti člena 2(2), člena 10(4) in člena 15(2) Uredbe,

ob upoštevanju naslednjega:

(1) Dne 14. avgusta 2019 je začela veljati nova uredba, in sicer Uredba (EU) 2019/1241 o ukrepih za ohranjanje ribolovnih virov in varstvu morskih ekosistemov s tehničnimi ukrepi. V Prilogi I vsebuje seznam prepovedanih vrst, v Prilogi V posebne določbe o tehničnih ukrepih za Severno morje, vzpostavljenih na regionalni ravni, v Prilogi VII pa posebne določbe o tehničnih ukrepih za jugozahodne vode, vzpostavljenih na regionalni ravni.

(2) Člen 2(2) Uredbe (EU) 2019/1241 Komisijo pooblašča za sprejemanje delegiranih aktov v skladu s členoma 15 in 29, s katerimi spremeni to uredbo tako, da določi, da se ustrezne določbe člena 13 ali dela A ali C prilog V do X uporabljajo tudi za rekreacijski ribolov.

(3) Člen 10(4) Uredbe (EU) 2019/1241 Komisijo pooblašča za sprejemanje delegiranih aktov v skladu s členom 29, s katerimi se spremeni seznam prepovedanih vrst iz Priloge I.

(4) Člen 15(2) Uredbe (EU) 2019/1241 Komisijo pooblašča za sprejemanje delegiranih aktov v skladu s členom 29 te uredbe in členom 18 Uredbe (EU) št. 1380/2013 Evropskega parlamenta in Sveta (2), s katerimi se spremenijo, dopolnijo ali razveljavijo tehnični ukrepi, določeni v prilogah k Uredbi (EU) 2019/1241, oziroma se določi odstopanje od njih, tudi pri izvajanju obveznosti iztovarjanja.

(5) Priloga I določa seznam prepovedanih vrst. Priloga V in Priloga VII k Uredbi (EU) 2019/1241 določata posebne tehnične ukrepe za Severno morje oziroma jugozahodne vode.

(6) Belgija, Danska, Francija, Nemčija, Nizozemska in Švedska imajo neposreden upravljalni interes za ribolov v Severnem morju. Po posvetovanju s svetovalnima svetoma za Severno morje in za pelagične staleže so navedene države članice 4. maja 2020 Komisiji predložile skupno priporočilo za delegirani akt.

(7) Belgija, Francija, Nizozemska, Portugalska in Španija imajo neposreden upravljalni interes za ribolov v jugozahodnih vodah. Po posvetovanju s svetovalnima svetoma za jugozahodne vode in za pelagične staleže so navedene države članice 4. maja 2020 Komisiji predložile skupno priporočilo za delegirani akt.

(8) Cilj te uredbe je vključitev obstoječih določb o tehničnih ukrepih, ki so bili v preteklosti sprejeti kot del načrtov za zavržke za Severno morje in jugozahodne vode, in novopredlaganih tehničnih ukrepov v en sam akt.

(9) Na podlagi informacij, ki so jih predložile države članice, je Znanstveni, tehnični in gospodarski odbor za ribištvo (STECF) pozitivno ocenil dokaze, ki so jih predložile regionalne skupine v podporo tehničnim ukrepom iz obeh skupnih priporočil (3).

(10) Ukrepi, ki jih vsebuje ta uredba, so bili ocenjeni v skladu s členom 2(2) ter členi 10, 15 in 18 Uredbe (EU) 2019/1241. Države članice so predložile dokaze, da bi dokazale, da so predlogi skladni s členom 15(4) in (5) Uredbe (EU) 2019/1241.

(11) Dne 28. julija 2020 je potekalo posvetovanje o skupnem priporočilu s strokovno skupino za ribištvo. Evropski parlament se je seje udeležil kot opazovalec.

(12) V skupnem priporočilu, ki so ga predložile države članice z upravljalnim interesom v Severnem morju (v nadaljnjem besedilu: skupno priporočilo za Severno morje), je bila predlagana vključitev jastogov z ikrami na seznam vrst v Prilogi I k Uredbi (EU) 2019/1241, ki jih je prepovedano loviti, obdržati na krovu, pretovarjati, iztovarjati, skladiščiti, prodajati, razstavljati ali ponujati v prodajo. STECF je proučil dokaze, ki so jih predložile države članice, in ugotovil, da obstajajo trdni dokazi, ki bi utemeljevali uvedbo tega ukrepa. STECF je navedel, da so bili na drugih področjih sprejeti podobni ukrepi, ki so prinesli dolgoročne gospodarske koristi povečanega iztovarjanja jastoga zaradi obnovitve staležev. Predlagani ukrep bi bilo zato treba vključiti v to uredbo.

(13) V skupnem priporočilu za Severno morje je bilo predlagano povečanje najmanjše referenčne velikosti ohranjanja za jastoga v izključni ekonomski coni (v nadaljnjem besedilu: IEC) Švedske v razdelku ICES 3a. STECF je poudaril, da ukrep kljub pomanjkanju posebnih dokazov za to zahtevo pomeni povečanje najmanjše referenčne velikosti ohranjanja. S takim ukrepom se bo stalež izkoriščal manj intenzivno, kar bo pozneje prineslo očitne koristi za ohranjanje staleža. Predlagani ukrep bi bilo zato treba vključiti v to uredbo.

(14) V skupnem priporočilu za Severno morje je bila predlagana tudi uskladitev najmanjše referenčne velikosti ohranjanja za brancina, ulovljenega pri rekreacijskem ribolovu v razdelku ICES 3a in na podobmočju ICES 4, z najmanjšo referenčno velikostjo ohranjanja za brancina pri komercialnem ribolovu iz odstavka 5 člena 10 Uredbe Sveta (EU) 2020/123 (4). STECF je v svojem poročilu 20-04 navedel, da je glede na to, da rekreacijski ribolov prispeva k skupni ribolovni umrljivosti, uporaba najmanjše referenčne velikosti ohranjanja, ki se uporablja pri komercialnem ribolovu, tudi za rekreacijski ribolov pozitiven upravljalni ukrep. Predlagani ukrep bi bilo zato treba vključiti v to uredbo.

(15) Skupno priporočilo za Severno morje je vsebovalo tudi predlog, da se ohrani več dodatnih tehničnih ukrepov, o katerih sta se Unija in Norveška dogovorili leta 2011 (5) in 2012 (6). Nekatere od teh posebnih tehničnih ukrepov je že vsebovala Priloga V k Uredbi (EU) 2019/1241, drugi pa so bili za obdobje 2019–2021 v skladu s členom 15(5)(a) Uredbe (EU) št. 1380/2013 vključeni v Delegirano uredbo Komisije (EU) 2019/2238 (7). Cilj teh ukrepov je povečati selektivnost in zmanjšati nenamerni ulov za vrste ribolova ali živalske vrste, za katere velja obveznost iztovarjanja, in vključeni bi morali biti v Prilogo V k Uredbi (EU) 2019/1241. Te ukrepe bi bilo zato treba vključiti v to uredbo.

(16) V skupnem priporočilu za Severno morje je bila predlagana tudi nadaljnja uporaba mrež SepNep, ki je dovoljena na podlagi Delegirane uredbe (EU) 2019/2238. STECF je ugotovil, da so predložene informacije podrobne in verodostojne ter da so bili predloženi ustrezni dokazi o učinkovitosti mrež SepNep. STECF je v preteklih letih napravo proučil, njegova ugotovitev pa ostaja veljavna (8). Na podlagi predloženih informacij je STECF ugotovil tudi, da so mreže SepNep skladne s členom 15(5) Uredbe 2019/1241 kot enakovredna selektivna naprava v okviru tehničnih določb, določenih za usmerjeni ribolov škampa, in ne bodo povzročile poslabšanja standardov selektivnosti. Ukrep bi bilo zato treba vključiti v to uredbo.

(17) V skupnem priporočilu za Severno morje je bila predlagana tudi sezonska prepoved komercialnega in rekreacijskega ribolova za jastoga v IEC Švedske v razdelku ICES 3a. STECF je analiziral dokaze, ki so jih predložile države članice, in navedel, da bo ukrep, čeprav niso bile predložene nobene posebne podporne informacije, s katerimi bi bilo mogoče količinsko ovrednotiti njegove morebitne koristi, pomenil zmanjšanje ribolovne umrljivosti, ki bo skupaj z drugimi predlaganimi ukrepi staležem jastoga verjetno koristilo. Predlagani ukrep bi bilo zato treba vključiti v to uredbo.

(18) V skupnem priporočilu za Severno morje je bila predlagana prepoved ribolova jastoga z drugim orodjem, kot so vrše za jastoga, v IEC Švedske v razdelku ICES 3a. STECF je ugotovil, da prepoved uporabe zabodnih mrež za ribolov jastoga in raroga, čeprav niso bile predložene nobene posebne podporne informacije, s katerimi bi bilo mogoče količinsko ovrednotiti njene morebitne koristi, pozitivno vpliva na druga območja ter da bo ukrep staležem jastoga verjetno koristil. Ta ukrep bi bilo zato treba vključiti v to uredbo.

(19) V skupnem priporočilu, ki so ga predložile države članice z upravljalnim interesom za jugozahodne vode (v nadaljnjem besedilu: skupno priporočilo za jugozahodne vode), je bilo predlagano ohranjanje najmanjše referenčne velikosti ohranjanja za šura, ulovljenega pri malem ribolovu v regiji Xávega, v razdelku ICES 8c in na podobmočju 9, trenutno vključenem v Delegirano uredbo Komisije (EU) št. 1394/2014 (9). STECF se je skliceval na svojo predhodno presojo, v kateri je ta ukrep ocenil kot pozitiven, in ugotovil (10), da pod pogoji, določenimi v skupnem priporočilu, predlog verjetno ne bo spremenil zgodovinskega vzorca izkoriščanja staleža. Ker se pogoji te zahteve niso spremenili in je STECF navedel, da je vzorec izkoriščanja že najmanj 20 let nespremenjen, bi bilo torej treba ta ukrep vključiti v to uredbo.

(20) V skupnem priporočilu za jugozahodne vode je bila predlagana uskladitev najmanjše referenčne velikosti ohranjanja za naslednje vrste, ulovljene pri rekreacijskem ribolovu v jugozahodnih vodah, z najmanjšo referenčno velikostjo ohranjanja, ki se uporablja za komercialni ribolov: vahnja, saj, polak, oslič, krilati romb, morski list, morska plošča, mol, leng, modri leng, skuša, atlantski sled, šur, sardon in sardela. V skupnem priporočilu so bile predlagane večje najmanjše referenčne velikosti ohranjanja za trsko, okatega ribona in brancina, ulovljene pri rekreacijskem ribolovu. STECF je preučil predložene dokaze in ugotovil (11), da je glede na to, da rekreacijski ribolov prispeva k skupni ribolovni umrljivosti, uporaba najmanjše referenčne velikosti ohranjanja, ki se uporablja pri komercialnem ribolovu, tudi za rekreacijski ribolov pozitiven upravljalni ukrep. Ta ukrep bi bilo zato treba vključiti v to uredbo.

(21) Za optimizacijo vzorcev izkoriščanja, povečanje selektivnosti orodja in zmanjšanje nenamernega ulova je zato primerno sprejeti tehnične ukrepe, ki so jih predložile države članice.

(22) Ker ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, bi morala ta uredba začeti veljati takoj po objavi. Glede na to, da nekateri tehnični ukrepi, sprejeti kot del načrtov za zavržke, prenehajo veljati konec leta 2020, bi se morala ta uredba uporabljati od 1. januarja 2021 –

SPREJELA NASLEDNJO UREDBO:

Člen 1 Uredba (EU) 2019/1241 se spremeni: (1) v Prilogi I se doda naslednja točka: „(q) samice jastoga (Homarus gammarus) z ikrami v razdelkih ICES 3a, 4a in 4b.“; (2) Priloga V se spremeni: (a) del A se spremeni: (i) v tabeli se doda naslednji vnos: „Jastog (Homarus gammarus) 90 mm (dolžina koša) v izključni ekonomski coni Švedske v razdelku ICES 3a“; (ii) pod tabelo se vstavi naslednja točka: — „1. Za rekreacijski ribolov se uporabljajo najmanjše referenčne velikosti ohranjanja iz tega dela za brancina (Dicentrarchus labrax) v Severnem morju ter za jastoga (Homarus gammarus) v izključni ekonomski coni Švedske v Skagerraku in Kattegatu (razdelek ICES 3a).“; (b) v delu B se dodata naslednji točki: — „1.3 Z odstopanjem od specifikacij v tabeli se lahko pri ribolovu severne kozice v Skagerraku (razdelek ICES 3a) uporablja naprava za zadržanje rib, če so na voljo zadostne ribolovne možnosti, da se pokrije prilov, in je naprava za zadržanje: — izdelana tako, da ima zgornja ploskev kvadratasta mrežna očesa velikosti najmanj 120 mm; — dolga najmanj 3 metre in — široka najmanj toliko kot izločevalna rešetka. — 1.4 Uporaba mreže SepNep (**) iz Priloge I k tej uredbi je dovoljena kot uporaba enakovredne selektivne naprave pri usmerjenem ribolovu škampa (Nephrops norvegicus). ( ** ) ‚SepNep‘ pomeni vlečno mrežo s širilkami, ki: — ima mrežna očesa velikosti od 80 do 99 +≥ 100 mm; — ima več vreč z velikostjo mrežnega očesa od najmanj 80 mm do 120 mm, pritrjenih na en sam podaljšek, skrajna zgornja vreča pa ima velikost mrežnega očesa najmanj 120 mm in je opremljena z izločevalno mrežo z velikostjo mrežnega očesa največ 105 mm ter — je lahko dodatno opremljena z izločevalno rešetko z razdaljo med prečkami najmanj 17 mm, če je oblikovana tako, da omogoča pobeg majhnih škampov.“; " (c) v delu C se doda naslednja točka: „7. Ukrepi za jastoga v razdelku ICES 3a 7.1 V izključni ekonomski coni Švedske razdelka ICES 3a se lahko jastog ( Homarus gammarus ) lovi le z vršami za jastoga (FPO). Vrša za jastoga ima najmanj dve krožni izhodni odprtini s premerom najmanj 60 mm, nameščeni na spodnjem delu vsakega predelka vrše za jastoga. Jastog, nenamerno ulovljen z drugim ribolovnim orodjem, se ne poškoduje in se takoj izpusti nazaj v morje. 7.2 V izključni ekonomski coni Švedske razdelka ICES 3a so prepovedani ribolov, obdržanje na krovu, pretovarjanje in iztovarjanje jastoga ( Homarus gammarus ): (a) pri komercialnem ribolovu v obdobju od 1. januarja do prvega ponedeljka po 20. septembru; (b) pri rekreacijskem ribolovu v obdobju od 1. decembra do prvega ponedeljka po 20. septembru. Osebki jastoga, nenamerno ulovljeni v teh obdobjih, se ne poškodujejo in se takoj izpustijo nazaj v morje.“; (3) del A Priloge VII se spremeni: (a) v opombi 7 se prvi stavek nadomesti z naslednjim: „Najmanjša referenčna velikost ohranjanja za šura (Trachurus spp.), ulovljenega v razdelku ICES 8c in na podobmočju ICES 9, mora znašati 12 cm za 5 % zadevnih kvot Španije in Portugalske na navedenih območjih. Znotraj te 5-odstotne omejitve se lahko pri malem priobalnem ribolovu s potegalkami v regiji Xávega v razdelku ICES 9a ulovi 1 % kvote Portugalske z velikostjo manj kot 12 cm.“; (b) pod tabelo se doda naslednja točka: „1. Za rekreacijski ribolov v jugozahodnih vodah se uporabljajo najmanjše referenčne velikosti ohranjanja iz tega dela za vahnjo (Melanogrammus aeglefinus), saja (Pollachius virens), polaka (Pollachius pollachius), osliča (Merluccius merluccius), krilatega romba (Lepidorhombus spp.), morskega lista (Solea spp.), morsko ploščo (Pleuronectes platessa), mola (Merlangius merlangus), lenga (Molva molva), modrega lenga (Molva dipterygia), skušo (Scomber spp.), atlantskega sleda (Clupea harengus), šura (Trachurus spp.), sardona (Engraulis encrasicolus) in sardelo (Sardina pilchardus). Vendar se na podobmočju ICES 8 uporabljajo naslednje najmanjše referenčne velikosti ohranjanja za naslednje vrste, ulovljene pri rekreacijskem ribolovu: Trska (Gadus morhua) 42 cm Okati ribon (Pagellus bogaraveo) 40 cm Brancin (Dicentrarchus labrax) 42 cm“

Člen 2 Začetek veljavnosti in uporaba Ta uredba začne veljati dan po objavi v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 21. avgusta 2020 Za Komisijo Predsednica Ursula VON DER LEYEN

(1) UL L 198, 25.7.2019, str. 105.

(2) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

(3) https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf, str. 165–169 (Severno morje) in 219–220 (jugozahodne vode).

(4) Uredba Sveta (EU) 2020/123 z dne 27. januarja 2020 o določitvi ribolovnih možnosti za leto 2020 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije (UL L 25, 30.1.2020, str. 1).

(5) Odobreni zapisnik o posvetovanjih s področja ribištva med Evropsko unijo in Norveško glede ureditve ribolova v Skagerraku in Kattegatu za leto 2012.

(6) Odobreni zapisnik o posvetovanjih s področja ribištva med Evropsko unijo in Norveško glede ukrepov za izvajanje prepovedi zavržkov in nadzornih ukrepov na območju Skagerraka z dne 4. julija 2012.

(7) Delegirana uredba Komisije (EU) 2019/2238 z dne 1. oktobra 2019 o določitvi podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2020–2021 (UL L 336, 30.12.2019, str. 34).

(8) https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf.

(9) Delegirana uredba Komisije (EU) št. 1394/2014 z dne 20. oktobra 2014 o načrtu za zavržke pri ribolovu nekaterih pelagičnih vrst v jugozahodnih vodah (UL L 370, 30.12.2014, str. 31).

(10) https://stecf.jrc.ec.europa.eu/documents/43805/1471816/STECF+16-10+-+Evaluation+of+LO+joint+recommendations.pdf, str. 86–87.

(11) https://stecf.jrc.ec.europa.eu/documents/43805/2660523/STECF+PLEN+20-01.pdf, str. 154–155.